N'emañ ket pell Channig, emañ o sellet deus an télé. Dabord e teuio ganeomp, setu unan  all a ne vo ket gwerzhet e brezhoneg, pell ac'hano. Gant ar vaouez a Blouneour-Traezh e vo galleg puilh diwar benn troioù kaer ar senatourien hag an deputeed war ar skramm bihan. Lezomp ar gaoz gant Marsel evit poent. Da gentañ holl eo dipitet abalamour eo echu gantañ mont da beurzeskiñ brezhoneg e Gouesnou, re ger eo emgavet ar bloaz-mañ, n'eo ket prest da baiañ tost da pevar c'hant a euroioù evit ur bloaz alato ! Gant Marsel e tesker maread avat, hennez a rankfe mont da gelenner brezhoneg evit ar re  yaouank, hag ur mestr a zo dioutañ en ur mod bezit sur. Aet eo al labour douar war an dalar tro dro da Gergoat, pelloc'h e ra kont eus pevar diegezh, betek c'hwec'h en tu-mañ d'Ar Vourc'h Wenn.  « Meus aon ne chomo nemet unan pa z'aio pevar dac'houto war o leve »,  displegañ a ra kontoù spontus an douaroù lonket gant an dud a ra ar juloded anezho. N'en deus ket aon Marsel e vefe graet komunist dioutañ gant lod, ken lemm eo e deod hag ur falz da vare mediñ :  « Bez e chomo unan a zo bet graet e voutoù dezhañ araog ma oa deuet war an nor, deut eo e feurm digoust kaer eus e dad. Ne gaozee ket an hini kozh d'ar re baour, re izel e oant evitañ, digor bras a veze d'ar beleg da boent kestal anat deoc'h, an aotrou Falc'hun en o zouez ».  Ma, boued zo gantañ evit kilañ dirak ar skolveuriek* emit-hu ? Arabat mont re dillo evit-se ha n'eo ket ar pezh a gont hirio. Gwechall e veze brokusoc'h an dud dister eget ar  ouenn-se a binvidien pa deue ar beourien hag ar c'hlaskerien bara e toull an nor, mat eo klevet seurt komzoù pa deuont gant un den hag en doa labouret douar ez yaouank,  « araog un deiz kaer goude va amzer soudard pa oa bet lavaret din gant va zad e oa un' a re en tiegezh e Gwele Rann. Me kuit kerkent hag an nebeud a zouaroù gant va breur ».  Ac'halese e oa aet da Vrest evit gounit e vuhez gant Channig, dillo en doa kavet fred er c'hooperativ, e ti  laezh Coopagri hag a oa e Kerinou d'ar poent-se. Dastum laezh en doa graet tost da dri bloaz, betek 1965 peogwir n'en doa ket c'hoant mont da labourat er stal nevez e Landerne pa oa bet serret hini Kerinou. Tri bloaz o vale war an abred betek e garr-samm ha bec'h dezhi evit e droiad pemdeziek : Gwipavaz, Ar Forest, Plouedern, Gwineventer, Ar Merzher. Ne oa ket amzer da goll, dister an darempredoù gant ar peizanted pa ranke leugniañ podoù a ugent litrad, araog ma drofe al laezh, torgouilhet a-wechoù  abalamour d'an amzer arnevog. Goroet e veze ar saout gant an dorn d'ar poent-se, lod a veze krog da lakaat an trakteur da dreiñ evit ar "compresseur". Pa oa staliet salioù goroiñ amañ hag a-hont azalek 1970 e oa stag mat Marsel gant e vicher sevel tiez, ul labour en doa harpet outañ betek ma oa aet war e leve.